**Pressemeddelelse fra Øvre Suså Vandløbslaug:**

Generalforsamling i Øvre Suså Vandløbslaug, afholdes i Herlufmagle Hallen onsdag den 27. februar klokken 19. Alle er Velkomne til at komme og være med.

”Problemer med store vandmasser” – ja sådan lød det i 2017 efter et af de mest våde år nogensinde, men sådan var det bestemt ikke i 2018. Sommeren i 2018 blev så tør, at nogle vandløb simpelthen udtørrede helt, og mange steder led planterne på markerne og i haverne en tørkedød tillige med at faunaen, fisk og insekter også gik til i de udtørrede vandløb. Her ved årsskiftet manglede der stadig 250 mm vand i at jorden er 100 % vandmættet.

Uanset om vi slås med for høj vandstand det ene år, og for lav vandstand det andet år så ender det med samme konklusion nemlig at: Skal vi i fremtiden leve op til en ”god økologisk tilstand” i en række vandløb, og samtidig sikre en vandafledning der blandt andet giver en mere stabil planteproduktion, og sikre en overlevelse af faunaen i vandløbene, så må fremtidens drift og vedligeholdelse af vores vandløb bygge på en aktiv styring af vandløbenes vandafledning, via eksempelvis Holløse Mølle, Magle Mølle eller Fordeler bygværket i Øvre Suså.

Øvre Suså Vandløbslaug har tidligere været med til at foreslå at man opretter et ”Oplandsråd for Suså ‘en”, som udover de 4 kommuner inkluderer repræsentanter fra eksempelvis forsyningsselskaberne der lukker masser af vand ud i å’erne, samt diverse borger interesser der er i forbindelse med Suså ‘en. En styring af vandet i Suså ‘en inkluderer ikke kun en interesse i at monitorere vandmængder, men også registrere vandkvalitet. Hvad indeholder det vand egentlig som løber ud i Karrebæk Fjord, og hvad sker der med vandkvaliteten undervejs i Suså ‘en fra start til udmundingen.

Øvre Suså Vandløbslaug (ØSV) har igen indsendt et høringssvar ved den seneste høring af vandområdeplanerne, hvor vi forkaster ministeriets beslutning om hvilke vandløb der skal indgå i disse planer. I høringssvaret anmoder ØSV om en fornyet og mere realistisk behandling af hvilke vandløb der kan opnå kravet om ”god økologisk tilstand” med baggrund i de aktuelle klimaforhold (oversvømmelser/udtørring), samt en beregning af de direkte økonomiske konsekvenser for kommunerne, borgerne og samfundet som helhed, ved at kræve ”god økologisk tilstand”.

Det har længe været ventet at en ny vandløbslov skulle udfærdiges og vedtages af folketinget, men det er blevet udskudt nu og kommer først til at ske efter et valg. Den nye Vandløbslov er ellers en mangelvare, og et tiltrængt redskab som kommunerne venter på, således at de kan komme i gang med at opdatere de forskellige regulativer vi har for vores vandløb. Regulativerne er forældede i den forstand at de ikke lever op til nutidens krav om at kunne bortlede vand i ekstreme nedbørssituationer, hvor vi skal undgå tabsgivende oversvømmelser. I Øvre Suså Vandløbslaug har vi anmodet kommunerne om at igangsætte en opdatering regulativerne, heraf blandt andet et nyt regulativ sæt for Suså ‘en.

Ringsted Å har lidt af manglende vedligehold i 20 år med det til følge at vandafledningsevnen er blevet forringet, hvilket ikke må ske ifølge §27 i vandløbsloven. Erfaringer fra Ringsted kan man blandt andet høre mere om på vores generalforsamling i Herlufmagle Hallen den 27. februar kl. 19. Et andet meget væsentligt emne er vandkvaliteten i vores å’ er, som påvirkes meget af det spildevand der udledes fra rensningsanlæggene, hvilket vi også skal høre om. Et tredje emne vi skal høre om er hvordan vi sikrer vores drænsystemer. Vi byder alle interesserede velkommen til, og få lejlighed til at præge Øvre Suså Vandløbslaug’s fremtidige arbejde. For program og mere information henvises til www.susaalaug.dk

Vel mødt og på gensyn. Bestyrelsen for Øvre Suså Vandløbslaug.